Kommunaldirektør i Guldborgsund mener, at det er det logiske valg.

En undersøgelse lavet blandt de sydsjællandske kommuner viser, at ikke alle kommunernes borgere får den samme behandling, når de møder op på et af jobcentrene.

Af de 122 kommunale sagsbehandlere, der medvirker, svarer 53, at de vurderer, at møderne med personer fra rocker- og bandemiljøet er anderledes end møder med andre borgere. Og det er blandt andet frygt for repressalier, der gør, at nogle rockere og bandemedlemmer modtager offentlig forsørgelse, men slipper for at komme i aktivering.

Vi har eksempler, hvor højtstående medlemmer af de her grupper møder op til samtale på kommunen med to-tre livvagter Søren Bonde, Kommunaldirektør Guldborgsund Kommune

Af sagsbehandlerne svarer 24, at de behandler denne type borgere anderledes end andre. Af rapporten fremgår det, at der i højere grad bliver taget hensyn, man er mere forsigtig, og sagsbehandleren tænker mere på sin egen sikkerhed.

Kommunaldirektør i Guldborgsund Kommune mener, at det er en rigtig beslutning at holde de allermest hårdkogte rockere og bandemedlemmer ude af aktivering. Foto: TV 2 Danmark

En af de medvirkende kommuner er Guldborgsund, og her mener kommunaldirektør Søren Bonde, at det er sund fornuft.

- Jeg kan godt forstå, at nogen bliver forarget. Det er dog vigtigt at understrege, at det er utroligt få borgere, det drejer sig om, og at vi vægter vores samarbejde med de private virksomheder højere, siger han til TV 2.

For vores fælles bedste

I Guldborgsund Kommune har de ifølge kommunaldirektøren omkring 20 personer i systemet, der er tilknyttet rocker- og bandemiljøet. Af dem er det kun omkring tre til fem, der ikke er i aktivering. Det betyder, at de pågældende personer får penge af kommunen blot for at møde op til en samtale en gang i mellem.

- Vi har eksempler, hvor højtstående medlemmer af de her grupper møder op til samtale på kommunen med to-tre livvagter, som de insisterer på at have med sig. Det komplicerer tingene, siger Søren Bonde.

Omkring 30 procent af de adspurgte i undersøgelsen har oplevet, at de enten fysisk eller verbalt er blevet truet i forbindelse med sagsbehandlingen af denne type borgere. Det er blandt andet en af grundene til, at de i Guldborgsund Kommune har valgt ikke at sende enkelte personer i aktivering.

Deres attitude er simpelthen ikke til, at kommunen mener, de kan være det bekendt over for deres samarbejdspartnere.

- Det er vores valg, at vi undlader at sende dem ud. Vi er nødt til at tænke på vores samarbejdspartnere, så vi i stedet kan servicere hovedparten af vores borgere. Vi kan ikke risikere de problemer med hensyn til sikkerhed, fremtoning og attitude over for eventuelle virksomheders kunder, der kan opstå, når man sender bestemte rockere og bandemedlemmer i aktivering, siger Søren Bonde.

Kommunaldirektøren understreger, at han generelt mener, at tallene fra undersøgelsen er positive, da langt hovedparten sagsbehandlerne handler professionelt og efter reglerne. Han siger desuden også, at han er godt tilfreds med samarbejdet med politiet.

Større end Sydsjælland

Det er ikke kun i Sydsjælland, at de har problemer med banderelaterede personer, der er på offentlig forsørgelse.

I hovedstaden har de således omkring 70 ydelsesmodtagere, som kommunen gennem en årrække har haft svært ved at håndtere – blandt andet fordi medarbejderne har været bange for klienterne fra det kriminelle miljø.

Ærligt talt, så har vi ikke gået hårdt nok til dem. I det nye team har de kompetencerne og erfaringen til at håndtere borgere fra rocker- og bandemiljøet, og her er de ikke bange for dem Cecilia Lonning-Skovgaard, Beskæftigelsesborgmester i Københavns Kommune

Nu har Københavns Kommune oprettet en specialenhed, der skal lægge ekstra pres på de bandemedlemmer, der måned efter måned hæver kontanthjælp. Og mandag morgen begynder arbejdet med at rydde pileurt på Amager Fælled.

Beskæftigelses- og integrationsborgmester i Københavns Kommune, Cecilia Lonning-Skovgaard, vil sørge for, at rockere og bandemedlemmer ikke længere kan få offentlige ydelser uden at yde noget til gengæld. Video: Albert Schmidt Møller

- Ærligt talt, så har vi ikke gået hårdt nok til dem. I det nye team har de kompetencerne og erfaringen til at håndtere borgere fra rocker- og bandemiljøet, og her er de ikke bange for dem. Det skal være slut med at modtage offentlig forsørgelse uden at yde noget til gengæld, siger beskæftigelsesborgmester i Københavns Kommune Cecilia Lonning-Skovgaard (V) til TV 2.

På sigt håber borgmesteren fra København at indsatsen kan hjælpe ydelsesmodtagerne fra rocker- og bandemiljøet videre i normal virksomhedspraktik, men på nuværende tidspunkt vejer sikkerhedsmæssige hensyn og hensynet til andre borgere tungere.

Kommunerne har mulighed for at sanktionere borgere, der ikke overholder deres forpligtigelser i forbindelse med offentlige ydelser, men i nogle tilfælde har frygt for repressalier altså afholdt sagsbehandlerne fra at håndhæve sanktionerne.